Tvrtko Kulenović

**Tvrtko Kulenović** je književnik, profesor i član Akademije nauka i umjetnosti Bosne i Hercegovine. Piše romane, eseje iz oblasti teatrologije i književne teorije i kritike, putopise, pripovijetke, radiodrame. Živi i radi u Sarajevu.

## Biografija
Rođen je u Šapcu, 9. aprila 1935. godine, gdje je završio osnovnu školu i prvi razred gimnazije. Srednju školu završava u Sarajevu (Druga muška gimnazija). Studirao je i diplomirao jugoslavensku književnost na Filozofskom fakultetu u Beogradu. Po odsluženju vojnog roka zaposlio se u Narodnoj i univerzitetskoj biblioteci u Sarajevu na klasifikaciji strane knjige, gdje ostaje do 1968. godine. Iste godine stupa na dužnost dramaturga Drame Narodnog pozorišta.

Od 1965. do 1967. godine boravio je na Osmania University u Hyderabadu, Indija, gdje je studirao klasičnu indijsku i azijsku estetiku, posebno pozorište. Od januara do juna 1971. na Istituto del Teatro, Universita di Roma, izučavao je commedia dell'arte i njene veze sa azijskim pozorištem.

Godine 1971. izabran je za asistenta na novootvorenom Odsjeku za komparativnu književnost, teatrologiju i bibliotekarstvo Filozofskog fakulteta u Sarajevu. Novembra 1974. doktorirao je sa temom *Teorijske osnove modernog evropskog i klasičnog azijskog pozorišta* na Filozofskom fakultetu u Sarajevu te je 1975. godine biran u zvanje docenta, 1980. u zvanje vanrednog profesora i 1983. u zvanje redovnog profesora na Odsjeku za opštu književnost i bibliotekarstvo (preimenovan u Odsjek za komparativnu književnost i bibliotekarstvo), na kojem je i danas profesor emeritus.

Predavao je na Akademiji scenskih umjetnosti u Sarajevu, Akademiji umjetnosti u Novom Sadu i Fakultetu dramskih umjetnosti u Beogradu (postidplomski studij). Učestvovao je na brojnim domaćim i međunarodnim simpozijima. U dva navrata, 1981. i 1987., boravio je i predavao kao gostujući profesor u okviru Fullbrightove fondacije , u SAD-u (Rutgers University, University of Florida i University of Illinois – projekt o genocidu).

Bio je prvi predsjednik P.E.N. centra Bosne i Hercegovine, osnovanog 30. oktobra 1992. godine, te direktor Narodnog pozorišta Bosne i Hercegovine (1999–2003). Saradnik je časopisa „Sarajevske sveske“.
 
## Bibliografija
### Romani, putopisi i pripovijetke
* *Odanost jugu*, putopis, 1970.
* *Putovanje*, putopis, 1974.
* *Pejsaži zrelog doba*, putopis, 1979.
* *Karavan*, zbirka pripovijedaka, 1981.
* *Kasino*, roman, 1987.
* *Mehanika fluida*, putopis, 1987.
* ''Čovekova porodica'' , roman, 1991.
* *Istorija bolesti*, roman, 1994.
* *Jesenja violina*, roman, 2000.
* *Majka voda*, putopisi, 2004.
* *Trag crne žuči*, pripovijetke, 2005.

### Knjige eseja i teorija
* *Indija i umjetnost*, 1972.
* *Čakra – Istok Zapadu danas*, 1973. 
* *Teorijske osnove modernog evropskog i klasičnog azijskog pozorišta*, 1983.
* *Umetnost i komunikacija*, 1983. 
* *LEKTIRA I*, 1976.
* *LEKTIRA II*, 1984. 
* *LEKTIRA III*, 1989. 
* *Galerije*, 1990. 
* *Rezime*, 1995.
* *Vrata koja se njišu*, 2008.

### Radiodrame
* *Smrt na fotografiji*
* *Glasovi iz sjećanja*
* *Karneval*
* *Danas mislim o R. ili Večernja zvona*
* *Ornebuška stepa*
* *San o staklu*
* *Smrt u Sarajevu*
* *Poetika odustajanja*

### Scenarij
* *Smrt u Sarajevu*, poetsko-dokumentarni film. Režija: Haris Prolić. Koproducenti: Filmski arhiv Oružanih snaga i Televizije Bosne i Hercegovine, 1994.

### Autorski tekstovi objavljeni u "Sarajevskim sveskama"
* Dnevnik uspomena i prognoza 
* Francuska veza 
* Gradovi na ostrvima 
* Ja sam vezilja, tkalja 
* Jogini komesari i ostali 
* Melanholija šibicarenja 
* Odiseja Ultramarin 
* Sonnenschein Daše Drndić
* Trešnje i gojazne ptice
* Vava

## Nagrade
* Šestoaprilska nagrada Grada Sarajeva  1975.
* Nagrada za najbolju radiodramu u Ohridu 1989.
* Godišnja nagrada Veselina Masleše 1991.
* 27-julska nagrada BiH
* Fund for Free Expression Award, U.S.A. 1993.
* Nagrada Društva pisaca BiH za najbolju knjigu Istorija bolesti 1994.
* Nagrada Otvorenog društva SOROS za najbolji rukopisni roman 1999. 
* Književna nagrada NAKLADE „ZORO“ za najbolju knjigu-zbirku neobjavljenih priča 2005.
* Zlatni lovorov vijenac MESS-a za sveukupni doprinos teatru 2006. 
* Nagrada udruženja izdavača i knjižara BiH 2008.

## Kritički osvrti na djelo
U eseju *Književnost kao sporazum svjetova*, Muhamed Dželilović o Kulenovićevom djelu piše:

* „Tvrtko Kulenović se u svojim djelima jednostavno i ne pokušava sakriti i stoga su ona puna ne samo elemenata autobiografskog, nego i autoreferencijalnog. Pisac – svjetski građanin – uvijek je otvoreno prisutan: i onda kada piše o Drugom svjetskom ratu u romanu *Kasino*, spretno povezujući svoje viđenje ljudske sudbine kao loptice koja skakuće na nepredvidivom historijskom ruletu u kasinu sa bitkom kod Monte Kasina; i onda kada u Istoriji bolesti govori o konkretnoj sudbini svoje supruge koja je u užase rata u Bosni stupila sa istorijom duge karcinomne bolesti od koje će i umrijeti usred opsade Sarajeva, vezujući tu priču sa krvavom historijskom pričom izazvanom bolešću čitavih naroda na Balkanu – *bolešću bez imena i lijeka*, kako je sam naziva... itd. Ali njegovo poimanje čovjeka i svijeta, kao i tip njegove otvorenosti jasno se vidi u romanu *Čovjekova porodica*. Kao i obično, autor započinje pričom o sebi, o svom djetinjstvu, o vlastitoj, najužoj porodici.“

Željko Grahovac navodi da je Kulenović afirmirao do tada gotovo nepostojeći žanr putopisno-esejističke proze (što se tiče bh. književnosti):

* „Kulenović je intelektualac, duhovni i duševni strasnik koji ponire u suštinu stvari – ma o čemu razmišljao i pisao; zato je i pojavni svijet ovozemaljske stvarnosti prisutan u njegovim putopisno-esejističkim prozama upravo toliko i tako – koliko i kako kroz njega proviruje i probija sama suštastvenost ljudskog postojanja u određenim povijesnosocijalnim okvirima. Sav njegov prozni izraz je u žudnji za proziranjem, za raskrivanjem biti, osobenosti i osebujnosti života kao kompleksnog procesa – tajnovitost i nedokučivost kojega nas upravo i podstiče na duhovnu avanturu okupljanja i samosabiranja u ljudstvu raspršenog i raskomadanog Božanskog bića čovjeka...“

Poetički credo Kulenovićevih romana često se povezuje sa „novom osjećajnošću“ i potrebi etičkog angažmana pisca, o čemu govori i Alma Skopljak:

* „*Istoriju bolesti* Tvrtka Kulenovića ne određuje samo insistiranje na mediju knjige, niti insistiranje na transformacijama tradicionalnih oblika pripovijedanja, već i eksplicitno insistiranje na etičkom angažmanu umjetnika i umjetničkog djela. Ono je prepoznatljivo i u *Jesenjoj violini*, dakle u dijelu Kulenovićevog romanesknog opusa koji nastaje nakon agresije na BiH, i usložnjava inače veoma kompleksnu arhitektoniku ova dva romaneskna ostvarenja, kao i njihovu interpretaciju, ali, iako nikada tako eksplicitno, i u dijelu romanesknog opusa koji im je prethodio, dakle u romanima *Kasino* i *Čovekova porodica*. U *Istoriji bolesti* Kulenović se opredijelio za knjigu kao svjedočenje o egzistencijalnoj traumi u ratnim zbivanjima i, potvrđujući ideju Mihaila Epštejna o povratku nove iskrenosti, razotkrio svu složenost drame odnosa između autora i teksta u momentu kada se piščeva pozicija van teksta izjednači sa pozicijom žrtve i svjedoka opsade grada.“

Naučni skup povodom književnog djela Tvrtka Kulenovića pod nazivom *Čovjekova porodica* održan je 2009. godine. Sva izlaganja prikupljena su i objavljena u specijalnom broju "Odjeka – revije za umjetnost, nauku i društvena pitanja" .

## Izvori
* Akademija nauka i umjetnosti Bosne i Hercegovine 
* Muhamed Dželilović, ''Književnost kao sporazum svjetova'' 
* Željko Grahovac, ''Umjetnost putopisa Tvrtka Kulenovića''  
* Alma Skopljak, ''Umijeće pamćenja''  
* Tvrtko Kulenović, *Kasino*. Sarajevo: Međunarodni centar za mir (etc.), 2008.

## Vanjske veze
* http://www.odjek.ba/arhiva/18/prilog.pdf 
* http://www.openbook.ba/izraz/no05/05_muhidin_dzanko.htm 
* http://www.bhdani.com/arhiva/101/inter.htm 
* https://archive.today/20130422234716/discoverwrld.blogspot.com/2012/05/tvrtko-kulenovic-stanje-mira-i-kultura.html
* http://www.sveske.ba/en/autori/t/tvrtko-kulenovic
* http://www.sveske.ba/bs/content/prizori-uhodanog-uzasa
* http://www.sveske.ba/bs/content/krvavi-lom-drustva-i-poeticki-prevrati-romana